Papersnake/gushiwen huggingface dataset:
升平曲濮乐閒赏灯席上作
黄玠（元代）

歌升平，尔田多稼我庾盈。姑苏台边灯作市，拦街小儿拜参星。

冰蚕作茧大如瓮，火鼠摛毫白成雪。鲛人试手织轻绡，结束琉璃万明月。

月中五色花满围，交光相罗宝纹□。□奴然炬夜不瞑，吹霞弄日摇春晖。

华屋煌煌耀深迥，龙脑浮香留藻井。云母屏开火树花，水精帘泛金波影。

主人置酒清若渑，桃花扇底来娇应。朝廷有道与民乐，制此一曲歌升平。
次韵雨丝云鹤二首
黄庭坚（宋代）

几片云如薛公鹤，精神态度不曾齐。
安知陇鸟樊笼密，便觉南鹏羽翼低。
风散又成千里去，夜寒应上九天栖。
坐来改变如苍狗，试欲挥毫意自迷。
桑落洲
范梈（元代）

桑落洲前秋兴孤，白云远见近还无。传闻酒吏经年罢，美酿家家得纵沽。
麻源
杨杰（宋代）

晓登丹霞峰，暮入仙都宿。麻姑胜游遍，驱车第三谷。

落落千岁杉，干直枝不曲。根本托幽邃，匠师岂易斸。

佗山石枯裂，斯□莹青玉。乃知灵源深，馀液泽林麓。

白云起西冈，华仙有遗躅。阴功影响绝，为阅飞升窟。

长笑呼幽人，玉乳金鼎熟。岁时不须问，山花自红绿。
和张秘监阁老献岁过蒋大拾遗，因呈两省诸公
权德舆（唐代）

二贤同载笔，久次入新年。焚草淹轻秩，藏书厌旧编。
竹风晴翠动，松雪瑞光鲜。庆赐行春令，从兹伫九迁。
文宣王及其弟子赞
宋高宗（宋代）

有卫伯玉，夫子与居。
寡过未能，荐赞使乎。
以尸谏君，友则史鱼。
果得进贤，烂然简书。
朽质
释文珦（宋代）

朽质任浮沉，都无住著心。
未凭三窟兔，得似九皋禽。
煮石清泉洁，眠云翠壁深。
生来有诗痴，老去亦忘吟。
县斋感怀二首
张咏（宋代）

前朝官政似无端，袁泽先生百日还。
堪愧崇阳九河客，明时不敢自归山。
润州水楼
杨凌（唐代）

归心不可留，雪桂一丛秋。叶雨空江月，萤飞白露洲。

野蝉依独树，水郭带孤楼。遥望山川路，相思万里游。
临化绝句
王氏女（唐代）

玩水登山无足时，诸仙频下听吟诗。

此心不恋居人世，唯见天边双鹤飞。
偈六首 其二
释法智（宋代）

辨不辨，昏不昏，打破盆子只论盆。千里远山烟树，数家沙鸟渔村。

夜深月与湖光浑，天水茫茫绝点痕。
现上人字空甫求语
释绍昙（宋代）

二十玄门尽扫除，太虚寥豁月轮孤。翻身直透威音外，著得狂花翳眼无。
寄张伯雨
杨维桢（元代）

句曲先生非隐沦，苦嫌城市客来频。每瞻湖上青乌去，不觉山中白兔驯。

古洞神瓜圆似斗，空林老茯长如神。金钟玉几我所爱，鹤氅乌巾许卜邻。
次韵倪文举芮国器扁舟见过溪上之作
刘一止（宋代）

顿有两玉人，风流晋宋间。况复子倪子，妙思轻小山。

访我相后先，知我倦飞还。僮仆怪主人，羁絷如在闲。

何曾得此客，能使意绪宽。从今望仙舟，我门肯常关。

春风孔郎溪，松下荆可班。
次和焦治中云洞纪游十四韵
戴表元（宋代）

是身虚空中，如云本无有。
游行又其寄，纵乐安得久。
嵌岩大磈又，鑱削奇鬼手。
栋宇起何年，名称出谁口。
忆昔扳藤曼，凌空讶鸡狗。
疏疏石生窾，剡剡室悬斗。
乘峻开栈梯，缘晨挂窗牖。
岂无题壁堂，多逢斫畲叟。
贤侯韦平家，雅韵王谢友。
骊珠百四十，模写已八九。
坐我南楼庆，浇我北海酒。
人生主客意，如此岂云偶。
风花命浮沉，木雁天可否。
悠然付一嘘，山灵倘回首。
清虚台题华州崔氏园
徐积（宋代）

名园自郊谷，何况筑高台。酷暑未尝到，清风长自来。

云岚瞰山罅，烟水近池隈。谁更将松竹，萧森四面栽。
厚载王君求仆赋寄闲斋诗又欲仆作晚实此君二
王洋（宋代）

布鼓何堪付阿香，平生痴绝亦长康。
曲成下里安知宋，疏就中郎不姓常。
未许芳馨依杜若，遥窥光怪识干将。
秋风一水空相望，留滞何时贡玉堂。
汎月辞
沈周（明代）

川之迥兮澹无风，月初出兮露横空。汎楼船兮川上弄，明月兮川中鼓兰。

桨兮扬彼素波光，出没兮复见星河。清歌激兮觞屡进，夜未央兮欢乐多。

欢乐多兮百忧释，百忧释兮除疢疾。除疢疾兮安吾亲，忘岁年兮游无极。
喜雪次陈书韵
杨简（宋代）

帘垂不觉夜窗明，清晓从容如下平。
推户忽惊琼作地，登楼笑指玉为就。
暂停枰上犹贤弈，来作弦间太古声，
甚念衣单尘甑者，毋令彼此有亏成。
古心江先生以旧弼出镇长沙癸酉十月乙亥是为
文天祥（宋代）

炎图启不运，皇路熙以平。
蜿蟺发令姿，有美洵一人。
鸿藻舒朝华，大音锵韶钧。
黼珽丽三阶，火龙昭紞纮。
桓圭殿南服，熊旂被金城。
瞻彼鹑为火，翼轸宣其精。
祥鸾舞瑶席，鸣凤翔娲笙。
孟冬兆阳气，西北无浮云。
驾言酌春酒，可以写我情。
扬旍下祝融，躧履朝泰清。
嘉猷扇九垓，还以邃古淳。
君子保金石，所以永国成。
纯嘏锡千岁，绵绵赞休明。
与政仲端夫敬叟季仙至旧圃采采芙蓉金菊之妙
刘学箕（宋代）

秋阳杲杲秋月明，秋风泠冷秋露沮。
萧骚池上万松竹，凤笙龙管吹秋声。
山亭与客坐夕阴，眼照万象前横陈。
一年好处在此好，妙质欲纪难状名。
那知天上诗酒星，翩然驰鲸来玉京。
浩然相对发思奇，句法普现千古情。
诗成不用世间语，五言七字虚皇吟。
霞明皎皎芙蓉城，香霏楚楚月魄精。
海棠婉变斗毓艳，江梅冷淡同芳馨。
东篱采采万叠金，西畴更刈千顷秔。
人生得此亦不恶，措辞莫谩悲秋生。
先生年来真脱俗，看破世间荣与辱。
胸怀坦荡适四时，岂但芳华竞驰逐。
祗今忘物物忘我，物我两忘机印可。
不知门外秋水深，不识纷纷朝市心。
榨头新刍蚁初熟，芡盘剥珠茭切玉。
是秋是春两难分，折花荐酒酒痕湿。
万缘空处罢休休，八表神期汗漫游。
醉乡广大尘世促，明日酒醒诗载续。
杨伯子监丞霅川久雨得晴为喜
戴复古（宋代）

村南村北晒簑衣，好是云开日出时。
太守少宽忧世志，野人为赋喜晴诗。
两岐瑞麦黄金实，八茧吴蚕白雪丝。
政事端知合天意，雨旸还亦顺人为。
答卓民表送茶
朱松（宋代）

搅云飞雪一番新，谁念幽人尚食陈。髣髴三生玉川子，破除千食建溪春。

唤回窈窈清都梦，洗尽蓬蓬渴肺尘。便欲乘风度芹水，却悲狡狯得君嗔。
题化城寺
应物（唐代）

平高选处创莲宫，一水萦流处处通。画阁昼开迟日畔，

禅房夜掩碧云中。平川不见龙行雨，幽谷遥闻虎啸风。

偶与游人论法要，真元浩浩理无穷。
和宋次道戊午岁馆中曝书画
苏颂（宋代）

鸿都清集秘图开，遍阅真仙暨草莱。
气韵最奇知鹿马，丹青一定见楼台。
宴觞更盛华林会，坐客咸推大厦才。
久事簿书抛翰墨，文林何幸许参陪。
次韵吴帅题保福壁二首 其二
杨天惠（宋代）

由来世谛即菩提，吾道元东祖自西。恰似苍圆好头相，可容破裂作阿梨。
和少述春日四首 其三
沈遘（宋代）

初晴池阁暖无尘，花落丝飞不避人。秖爱年年好光景，须知华发一番新。
赠程穆倩山人
郭棻（清代）

廿载怀君老始逢，瓣香不枉为南丰。纵谈身世悲桑海，屈指知交叹雪鸿。

酒国有人堪独往，砚田无种与时穷。干旌早晚徵耆旧，莫掩邗江半亩宫。
送内弟汪耐翁随侍因赴临经推官
楼钥（宋代）

之子长才盍要津，未知此别几经春。
且为湓浦过庭子，径作临经入幕宾。
生长外家身已死，周旋中表意尤亲。
从今家问须情实，莫事虚文学外人。
次联句韵奉答王世赏先生三首 其三
江源（明代）

江上相逢话最长，盘□草草酒茫茫。衰年更坐诗中瘦，豪气因茫醉里狂。

远道未应悲断梗，美人犹自隔殊方。重来握手何时节，又是春风燕语梁。
爱松堂纳凉
王十朋（宋代）

铃斋苦炎热，松竹生晚凉。飒然清我襟，兀坐兴味长。

我无桑下恋，爱此独不忘。愿言勿剪伐，清阴常满堂。
鹧鸪天（郑守厚卿席上谢余伯山，用其韵）
辛弃疾（宋代）

梦断京华故倦游。只今芳草替人愁。阳关莫作三叠唱，越女应须为我留。

看逸韵，自名流。青衫司马且江州。君家兄弟真堪笑，个个能修五凤楼。
月夜闲步闻笛
吕本中（宋代）

挑灯读易后，乘月到溪前。野犬声如豹，秋虫吟似禅。

光寒人意静，影澹物情妍。更闻村笛远，幽意曲中传。
减字木兰花·逍遥自在
谭处端（元代）

逍遥自在。去去来来无挂碍。一片灵空。处处圆明无不通。无分片外。莹彻周沙含法界。遍照无私。明月高穹秋夜时。
凤栖梧（舞酒妓）
刘天迪（宋代）

一翦晴波娇欲溜。绿怨红愁，长为春风瘦。舞罢金杯眉黛皱。背人倦倚晴窗绣。
脸晕潮生微带酒。催唱新词，不应频摇手。闲把琵琶调未就。羞郎却又垂红袖。
牟献这提刑来杭纳婿庆予七十次韵二首
方回（元代）

论交未觉白头新，闭户车成合辙轮。
自古云希七十老，即今仅辙两三人。
欲心久绝身宜健，醉鼻常鼾梦不春。
嫁女婚男多少事，忘怀任运莫伤神。
夏暑早时朝二首 其一
韩琦（宋代）

凉风吹暑豁烦歊，上马迎风趁早朝。宿雾欲开星月澹，隐然双阙在层霄。
骑鹤仙
张矩（宋代）

拥麾犹愿富腰钱，千古相传跨鹤仙。莫笑昔人空觊望，后来人欲更熏天。
下相极东庵读同年北使时诗卷
吴伟业（清代）

兰若停骖洒墨成，过河持节事分明。
上林飞雁无还表，头白山僧话子卿。
木芙蓉
李春伯（宋代）

甚疑牡丹业，但病皮骨老。
不宜入水看，只可隔水眺。
莲华池
黄中庸（宋代）

莲花瓣里可撑船，一月映成水一川。人把水心和月净，莲花贮月水倾船。
圜扉燕
黄淮（明代）

乌衣翩然刷毛羽，年年爱逐东风起。结巢偏向王谢家，锦云作队烟花里。

翠幕凝春睡正酣，梁间交语何喃喃。晓起多应厌喧聒，当轩不肯收朱帘。

往来无计入华屋，误向圜扉寻止宿。圜扉尘冷风日凄，相呼相顾惊且疑，经营何处衔香泥。

不入愁门传世俗，愁人便欲从尔卜。无端浪蝶与狂蜂，也向檐前弄晓风。
种萱
周紫芝（宋代）

万事全归两鬓霜，新愁尽属少年场。如今乞得忘忧草，已自无忧可得忘。
和峻伯蓬莱阁六绝 其四
王世贞（明代）

早晚苍龙自在眠，春波织就蔚蓝天。风雷忽捲秦桥去，日月还依禹碣悬。
送蔡院将漕广东
释善珍（宋代）

峨冠人避柏台骢，弭节光分泽国龙。
应似鲜于福京左，还同司马过临邛。
风生廉按清南峤，冰解将输佐大农。
拈起瓣香说无极，千年道统继儒宗。
代春赠
白居易（唐代）

山吐晴岚水放光，辛夷花白柳梢黄。

但知莫作江西意，风景何曾异帝乡。
送张德远宣抚川陕二首 其二
吕颐浩（唐代）

子房云裔擅英名，位冠枢庭独本兵。每愤中原沦半壁，拟将孤本斩长鲸。

汉中险阻真堪据，关内安危系此行。勉力功名扶帝业，临风何用怆离情。
送魏骑曹充宇文侍御判官分按山南
孙逖（唐代）

云雨阳台路，光华驿骑巡。劝农开梦土，恤隐惠荆人。

楼迥吟黄鹤，江长望白蘋.观风布明诏，更是汉南春。
偈颂一百五十首 其六十八
释心月（宋代）

晓披北山云，暮宿北山雨。来为北山人，须辨北山主。
远水
于武陵（唐代）

悔作望南浦，望中生远愁。因知人易老，为有水东流。

欲附故乡信，不逢归客舟。萋萋两岸草，又度一年秋。
寄郭衢州
许月卿（宋代）

渤海潢池盗，龚卿奉诏忧。
东轩继芳躅，西府踵清流。
同榜黄扉匹，中峰皂盖俦。
中斋同一笑，山屋好中秋。
建滩
朱葵之（清代）

建山如连樯，络绎八百里。一百一十滩，建瓴势南徒。

洄洑旋云根，崆㟅漱石髓。一线溪弯环，百折涧逶迤。

滚雪跃过颡，殷雷骇盈耳。舟行此溯洄，人力必倍蓰。

龙门转龙腰，象腹锯象齿。阿弥佛号虔，黯淡人色死。

迄乎渔梁终，溯自水口始。每当一滩来，邪许声四起。

密织交笮䊺，纡行效虫豸。发引千钧危，风卷败萚委。

出险乃入夷，由尺以及咫。篙一桨必双，晴行雨则止。

我来值春三，长波皓瀰瀰。潆洄岸草香，披拂岩花紫。

湘帆九面环，巫峡三朝俟。兼旬滞邮签，一叶寄行李。

居然卅里程，长年已色喜。翻羡陆舆便，颇讶顺流驶。

谅无缩地方，直作登天比。迟速不由人，安危守以理。

沽酒酌金罍。烂醉篷窗底。
题濮庙
曹邺（唐代）

晓祭瑶斋夜扣钟，鳌头风起浪重重。人间直有仙桃种，

海上应无肉马踪。赤水梦沈迷象罔，翠华恩断泣芙蓉。

不知皇帝三宫驻，始向人间著衮龙。
曹仁宪谨荣寿
李呈辉（清代）

天锡公纯嘏，气象著轩昂。年高德弥劭，海滨教化良。

爱民询疾苦，敦俗劝农桑。顿起菁莪化，文运开一方。

善政兼善教，遗爱诵甘棠。五载牛刀试，口碑载不忘。

欣逢岳降日，愿进九霞觞。遐算南山拟，令名北斗望。

昔有洛阳老，聚会耆英堂。今有我仁宪，姓氏并标扬。

后先相济美，福禄寿而康。吾侪何以颂，俚言赋一章。
友芳园杂咏为吕心文作二十五首 其十二 晚香径
欧大任（明代）

岩鞠有黄华，寒香霜下秀。江州酒不来，采之满衣袖。
禅人并化主写真求赞 其二一六
释正觉（宋代）

目瞳秋炯炯，颠发雪毵毵。饭塞肚皮饱，茶湔舌颊甘。

龊家有彩，机事无堪。白牯釐奴却知有，而今赢得放痴憨。
湖上众禽尽以俗呼为题·提葫芦
文同（宋代）

花开已堪镜，半绿卷如杯。
谁为回风力，清香满面来。
八六子 其一 病起视小园花药，漫成此解
樊增祥（清代）

绕芳丛。好春蓝尾，依然昨夜东风。甚过卯不教温酒，经旬忘了梳头，雨中病中。

韶华百五犹浓。药带密围金缕，榴巾暗蹙香红。问几许、春愁便如春水，绿窗纱换，素筝尘掩，可禁小满余寒似剪，初三斜月如弓。

粉墙东。流莺比人更慵。
踏莎行 题夫子《旷怡轩词钞》后
华宜（清代）

才可穷人，文能寿世。证之夫婿真都是。工诗馀事又工词，红牙喜按衣迟紫。

宝气腾行，珠光吐字。候封万户荣输此。但愁声倚绿窗难，只应记曲呼娘子。
扬州竹西亭 其二
赵鼎（宋代）

锦缆牙樯一梦愁，行人空击木兰舟。玉箫吹断青楼锁，二十四桥风月秋。
彦亭节帅枉过
吴可读（清代）

三边景物报金风，十里郊原猎火红。紫塞草肥秋秣马，乌桓月落夜悬弓。

廷传铁案钞秦吏，寺有浮图识鄂公。愁绝西川旧父老，干戈满目说文翁。
九龙十八滩石城险道也归舟过此其险有突过赣州十八滩者为赋七古一首
金武祥（清代）

蕞尔小邑深山中，当年开关亦草草。劈开群峡通江河，乱石中流全未埽。

任他水石相搏激，成此危途世应少。我归却乘下水船，叠嶂层峦苦窅窱。

但见旋涡满滩沸，飞湍奋激疾于鸟。森排形似众星布，喧豗势骇狂澜倒。

百怪纷伏牛渚矶，万驽夹射马陵道。萦纡不数九折危，迟速只争一线巧。

更有龙口尤嶙峋，小龙大龙各潆绕。水高何止一丈强，骤下深虞舟莫保。

何年庙宇祠龙神，割鸡沥血致虔祷。入坎出坎真须臾，且向篷窗豁怀抱。

但看两岸去如飞，不用乘风驾帆饱。到此何愁行路难，但觉急流归去好。
句 其二
胡君防（宋代）

桄榔雨醉江城夜，橄榄风吟野驿秋。
芳草渡
陈允平（宋代）

芳草渡。渐迤逦分飞，鸳俦凤侣。洒一枝香泪，梨花寂寞春雨。惜别情思苦。匆匆深盟诉。翠浪远，六幅蒲帆，缥缈东去。

还顾。夕阳冉冉，恨逐潮回南浦路。漫空念、归来燕子，双栖旧庭户。市桥细柳，尚不减、少年张绪。渐瘦损，懒照秦鸾对舞。
初返濠上访黎惟仁
区大相（明代）

三径壶觞此重过，牵衣无奈故情何。主人清论花间出，稚子闲嬉竹下歌。

草阁烟云挥翰集，柴门鸟雀灌园多。知君厌听风尘语，长日清樽对碧萝。
赵路分挽词三首
林亦之（宋代）

每夸爱子对人言，东观同游有艾轩。
我向筑场闻此语，敛襟西望转销魂。
九日石庄阻雨
王观（宋代）

佳节不易至，故园胡未归。对雨坐长叹，中心如有违。

登高望川陆，重阴蔽云霏。晚禾易生耳，豆落将为萁。

农功既莫惜，孰云佳菊开。掇英泛美酒，已负邻翁期。
句
杜汝能（宋代）

闲立绿杨影，交眠红藕花。
纪辽东二首
杨广（隋代）

辽东海北翦长鲸，风云万里清。
方当销锋散马牛，旋师宴镐京。
前歌后舞振军威，饮至解戎衣。
判不徒行万里去，空道五原归。

秉旄仗节定辽东，俘馘变夷风。
清歌凯捷九都水，归宴洛阳宫。
策功行赏不淹留，全军藉智谋。
讵似南宫复道上，先封雍齿侯。
送朱同之福州户掾
陈傅良（宋代）

我自三山失马余，君方千里问津初。
衣冠万室催科易，礼乐元津节目疎。
谨勿向人徵外事，只须着意访奇书。
一年正好榕阴密，丹荔黄蕉奉版舆。
和陈韵兰韵四章 其一
周式濂（清代）

门外车尘滚滚过，纡青拖紫竟如何。使无枳棘生当路，谁羡神如在大罗。

到岸方知闽海阔，归途尚隔越山多。此身已负苍生望，敢效赓飏赋载歌。
桂州
陶弼（宋代）

冷逐江梅使，先春下桂林。
湖平三楚出，岭尽百蛮深。
常雩之祭岁每亲行适以后丧未过百日遣亲藩恭代行礼瞻望南郊敬成六韵
弘历（清代）

失配心诚痛，勤民志敢移。徒因丧未释，遂致祭如亏。

静验相遭丧，明为引慝时。东郊况需泽，首夏已过期。

麦陇嗟无及，禾田难再迟。瓣香伸叩吁，额手望恩慈。
忧伤四首上樊时中参政苏伯修运使 其四
王逢（元代）

江海壖，家家浮生多在船。船居无租出无禁，竞卖田宅行盐钱。

无盐渐多法渐密，隩里干戈攘白日。寻常恶孽不肯除，本固枝蕃祸非一。

虎符龙节王者师，赦过录功先自欺。谏臣上疏劾已晚，蔓延及今归咎谁？

地官合为弘远计，盐价减徵同赋税。盗源既清民瘼除，五风十雨歌《康衢》。
有感
司空图（唐代）

国事皆须救未然，汉家高阁漫凌烟。

功臣尽遣词人赞，不省沧洲画鲁连。
句
赵世长（宋代）

莫恨东风翦拂迟。
闰五月十四日因哭小孙子蓬孙，归志浩然
杨万里（宋代）

宪孙哭了哭蓬孙，老眼元枯也湿巾。
名宦何须深插脚，山林从此早抽身。
祸无避处唯辞福，命不如渠强学人。
吟了此诗还毁了，莫令一读一伤神。
闲居遣怀
罗与之（宋代）

日暮掩松关，悠然谢往还。
停杯因待月，徙倚为看山。
贫悟道中乐，醉偷忙里闲。
耳根偏可意，风涧响潺潺。
赋得月下闻蛩送别
刘商（唐代）

物候改秋节，炎凉此夕分。暗虫声遍草，明月夜无云。

清迥檐外见，凄其篱下闻。感时兼惜别，羁思自纷纷。
次韵性甫留题集福庵
邢参（明代）

禅院年深竹树匀，磬声清彻了情尘。空房独借高人榻，委巷原情长者邻。

金石成编缘好古，丹青落笔为留春。岁穷莫叹居荒僻，台馈邦侯辄命人。
三月四日玩园花小集
宋祁（宋代）

中园爱客重游陪，三月林花落复开。
镂管喜传吟处笔，白波催卷醉时杯，
欢襟已快邀风度，舞地犹宽放雪回。
不是年芳相假借，使君兼乏斐然才。
题石壁寺
于石（宋代）

石壁名山多胜游，背环古木面清流。
一池空对旃檀塔，双港中分芳草洲。
豹隐安知兴废事，牛眠不碍往来舟。
海棠菡萏今何在，风月人间几度秋。
偈颂一百零二首 其六十一
释绍昙（宋代）

川僧素无头脑，步步引人入草。忽惊野鸭群飞，便把鼻头捏扭。

忽不成忽，笑不成笑。只因家富小儿娇，七世门风都坏了。
送李兵曹赴河中
钱起（唐代）

能荷钟鼎业，不矜纨绮荣。侯门三事后，儒服一书生。

昔志学文史，立身为士英。骊珠难隐耀，皋鹤会长鸣。

休命且随牒，候时常振缨。寒蝉思关柳，匹马向蒲城。

秋日黯将暮，黄河如欲清。黎人思坐啸，知子树佳声。
和胡西曹示顾贼曹
陶渊明（魏晋）

蕤宾五月中，清朝起南颸。
不驶亦不迟，飘飘吹我衣。
重云蔽白日，闲雨纷微微。
流目视西园，烨烨荣紫葵。
于今甚可爱，奈何当复衰！
感物愿及时，每恨靡所挥。
悠悠待秋稼，寥落将赊迟。
逸想不可淹，猖狂独长悲！
夏日即事呈六兄
赵孟頫（元代）

下帘却畏日，开轩纳清风。虽无政事关，亦见好恶公。

此心如白璧，聊与世容容。有兄远方来，一笑杯酒同。

我虽不解饮，预恐尊中空。呼儿更往沽，勿使欢意穷。
孙莘老将赴太平二首 其二
王令（宋代）

纷纷世俗竞朱金，仕道人人说直寻。但以一官求养志，岂于千古有遗心。

嗜偏羊枣情何甚，戏及牛刀意自深。何日山林遂归计，南风进讲五弦琴。
雨中熟睡至夕
陆游（宋代）

拥炉听雨生睡思，涩眼瞢瞢惟欲闭。
丈夫少壮要自力，饱食养欲真可媿。
我今不睡欲何为，常恐儿曹落吾事。
蛮毡纸帐方施行，五鼎八珍无此味。
吴县游灵岩
程俱（宋代）

春物已如许，放舟出横塘。扶桡漾渌涨，迨此白日长。

草木有佳漾，欣欣弄浮阳。幽禽静相呼，乘和自翻翔。

春风不着人，浩浩吹我裳。终年思烦促，于此兴未央。

舍舟得平地，陟彼万仞岗。明霞堕山西，夜气郁已苍。

岂无从我游，夹道须髯张。风来得好语，落落随低昂。

幽堂扫禅榻，静对灯烛光。身轻浴新出，境寂虑欲忘。

虚窗忽含晓，睡起日照梁。群山发春姿，秀碧澹以芳。

晨光晞薄露，草树滋幽香。徜徉寻昔游，步屧循长廊。

振衣一长啸，寸目了八荒。上嗟百世基，竟坐一笑亡。

当时馆娃地，今作选佛场。乃知诸梦境，遁化岂有常。

飘然咏归欤，此适顷未尝。重来会有兴，肯使堕渺茫。

旁人挽余言，借问身闲忙。吾方有公事，子去无相妨。
寄云谷王府判
黄庚（元代）

曾记还家日，重来约夏初。
自从一别从，又是十年余。
原宪非关病，嵇康懒读书。
无从问消息，近况果何如。
益阳白鹿寺
李纲（宋代）

寺枕清江荫碧梧，萧然景物类东吴。登临忽动思归兴，不待秋风可鲙鲈。
清平乐·雪
孙道绚（宋代）

悠悠飏飏，做尽轻模样。半夜萧萧窗外响，多在梅边竹上。
朱楼萧晓帘开，六花片片飞来。无奈熏炉烟雾，腾腾扶上金钗。
全守支耀卿饮饯七里倅杨仲宣复携具至深溪酌
范成大（宋代）

店舍烟火寒，尘沙亭堠远。
嫣红糁芸绿，春事亦已晚。
年芳去踆踆，江水来衮衮。
故人潇湘逢，留落一笑莞。
已张七里饮，更出深溪饯。
草间艳红粉，竹里趣厨传。
故意如许长，由来共乡县。
愧我不能觞，负此离歌啭。
别愁满天末，不醉何由遣？
却忆支使君，风前白波卷。
借道冠有赋
文天祥（宋代）

病中萧散服黄冠，笑倒群儿指为弹。
秘监贺君曾道士，翰林苏子亦祠官。
酒壶钓具有时乐，茶灶笔床随处安。
幸有山阴深密处，他年炼就九还丹。
挽礼上人
洪咨夔（宋代）

盘屈虹蜺气，空山老白云。
酒因陶令买，芋为邺侯分。
甘露门知味，毗耶藏著勋。
南轩无复见，岩卉自清芬。
宣徽南院使太子太保赠司空冯公挽辞三首
苏颂（宋代）

特起来湖海，详延入隽科。
三登褎然首，再续喜哉歌。
岩庙勋劳积，藩宣惠爱多。
超遥脱屣去，谁叹逝川波。
同邑有友人过访寓舍授以二诗依韵答之 其一
李元鼎（明代）

栖托湖漘鸟梦迟，且因文酒共支颐。蟫慵墨沈餐鸡蹠，蛛隐荷衫傲鹿皮。

戎马歌残孤剑在，风霜字挟一筇随。山中甲子余空老，惭说柴桑纪义熙。
同厉樊榭杭堇浦王茨檐汪西颢符南竹游城东报国院池上分韵得门字僧静山妙于茗事频供不倦
丁敬（清代）

清池临净域，一径隐城根。鱼意不嫌客，鸟言如在村。

趣增茶串妙，静觉石阑温。与共论诗久，谁参不二门。
海昌八咏 其一 海门洪涛
胡奎（元代）

一花初起白龙堆，万骑长驱石壁开。碧海有山都是雪，青天无雨只闻雷。

秋高鸿鹄排云去，夜静蛟龙出穴来。借问乘槎向何处，五云咫尺是蓬莱。
戏答王子予送凌风菊二首
黄庭坚（宋代）

病来孤负鸬鹚杓，禅板蒲团入眼中。
浪说闲居爱重九，黄花应笑白头翁。
句
廖君玉（宋代）

清人耳目中流水，壮客精神两岸山。
和陶拟古九首
苏轼（宋代）

沉香作庭燎，甲煎粉相和。
岂若炷微火，萦烟嫋清歌。
贪人无饥饱，胡椒亦求多。
朱刘两狂子，陨坠如风花。
本欲竭泽渔，奈此明年何。
和三二兄西庄书怀
潘良贵（宋代）

古来达士尽穷空，我愧修身道未丰。
痛饮不妨歌楚些，投閒何幸伴吾侬。
中书侍郎傅公挽词
文彦博（宋代）

贤业虽长命不融，从来此恨古今同。为霖作砺君家事，未尽舒张数已穷。
次韵竟宣圣林
林伯显（宋代）

生民未有如夫子，好学皇泉最自强。功业当年虽坎壈，声名后世愈芬芳。
青纱障
汤润泰（清代）

莺声呖呖青纱障，障外听来剧清亮。问字宫中总隔纱，模糊未识天人相。

君王访艳自寻声，百尺妆台无限情。自说二人土上坐，渐看一月日边明。

君不见卫少儿赵飞燕，汉家立后多微贱。何妨监户正中宫，岂虑谏臣伏前殿。

画眉御墨擅风流，一笑当前玳瑁头。凤皇符瑞飞向里，加官进禄乐优游。
题饯送亭
刘攽（宋代）

还有柳枝能送客，而无桂树解留人。离肠苒苒随征旆，愁绝江南日暮春。
喜贺恩减本州绢额
程叔达（宋代）

出田不栽桑，抱布贸丝藏。
恩诏光明烛，寒灯织室光。
偈 其三
释从悦（宋代）

无法亦无心，无心复何舍。要真尽属真，要假全归假。

平地上行船，虚空里走马。九年面壁人，有口还如哑。
代饯蜀阃赴召乐语口号
李曾伯（宋代）

自拥雕旂运阃筹，星霜四历玉关秋。深培根本安全蜀，直用精神定远陬。

琴鹤公将离峡口，樵渔我亦访吴头。溪山好处俱堪饮，江路相衔醉未休。
颂古五十七首
释道昌（宋代）

出头露角，指点方见。
见处不留，分定针线。
下床扭住才拟议，拓开一掌佛法意。
脊背汗流唤得回，白莲共向半天开。
鹧鸪天（重九席上作）
辛弃疾（宋代）

戏马台前秋雁飞。管弦歌舞更旌旗。要知黄菊清高处，不入当年二谢诗。

倾白酒，绕东篱。只於陶令有心期。明朝重九浑潇洒，莫使尊前欠一枝。
送李卿哗
杜甫（唐代）

王子思归日，长安已乱兵。沾衣问行在，走马向承明。

暮景巴蜀僻，春风江汉清。晋山虽自弃，魏阙尚含情。
春日离咏寄夫子 其三
冯畹（清代）

吟怀无那觉肠乾，为乞松萝助洒翰。扶得几分诗力起，好将新句寄君看。
寄彭民望
李东阳（明代）

斫地哀歌兴未阑，归来长铗尚须弹。
秋风布褐衣犹短，夜雨江湖梦亦寒。
木叶下时惊岁晚，人情阅尽见交难。
长安旅食淹留地，惭愧先生苜蓿盘。
吕朝散挽诗二首
李廌（宋代）

殊重平生邴曼容，退身能勇自为雄。
盛衰付与枕中梦，福禄犹嗤塞上翁。
松菊渐荒三径合，鹤猿悮怨故山空。
苍苔满地尘凝席，惟有萧萧蕙帐风。
采实心竹杖寄赠李萼侍御
皎然（唐代）

竹杖裁碧鲜，步林赏高直。实心去内矫，全节无外饰。

行药聊自去，扶危资尔力。初生在榛莽，孤秀岂封殖。

干雪不死枝，赠君期君识。
次韵上文潜丈
蔡肇（宋代）

张侯胸中包覆釜，百里奔流无寸土。
玄蛟白鼍有时作，一洗乾寸三日雨。
诗雄变怪有如引，震动犹能止啼乳。
已倾太白酒船空，更压少陵饭山苦。
昨朝东门同拜勅，玉齿犹残道中语。
闭门十日无一事，坐对空庭秋叶舞。
何时御史出霜台，便假前驺辞棘户。
城南邀我倒余尊，紫栗黄橙已登俎。
寄周吉卿
仇远（元代）

日日言归未得归，翻令儿女笑寒饥。
而今已觉归非远，为报山猿野鹤知。
望徂徕
弘历（清代）

徂徕亦云巍，千秋镇齐鲁。北望比岱宗，拳石如培塿。

马上看山比，云生山四宇。松年想何若，画意乃尔许。

六逸怀竹溪，高风迷处所。
雨后过狮林精舍
陈则（明代）

当晓一莺鸣，林收宿雨晴。
网残虫脱罥，蜂闹蝶催成。
梅气袈娑润，香花佛座清。
回廊僧不见，看壁自吟行。
春日杂兴七首 其三
唐庚（宋代）

茸茸小雨弄春晴，已有狂花未见莺。便使一年惆怅在，晓窗寒梦别轻盈。
夜半乐·艳阳天气
柳永（宋代）

艳阳天气，烟细风暖，芳郊澄朗闲凝伫。渐妆点亭台，参差佳树。舞腰困力，垂杨绿映，浅桃秾李夭夭，嫩红无数。度绮燕、流莺斗双语。
翠娥南陌簇簇，蹑影红阴，缓移娇步。抬粉面、韶容花光相妒。绛绡袖举。云鬟风颤，半遮檀口含羞，背人偷顾。竞斗草、金钗笑争赌。
对此嘉景，顿觉消凝，惹成愁绪。念解佩、轻盈在何处。忍良时、孤负少年等闲度。空望极、回首斜阳暮。叹浪萍风梗知何去。
滟滪石
王恕（宋代）

高峰缥缈白云屯，云气冥濛书欲昏。江带蜀山奔楚峡，天留巨石捍夔门。

蛟龙窟穴根无极，象马分明水有痕。劫火几回然又熄，瞿塘依旧一卷尊。
出守桐庐道中十绝 其四
范仲淹（宋代）

分符江外去，人笑似骚人。不道鲈鱼美，还堪养病身。
寓寺八首 其一
张耒（宋代）

门外清泉浸稻畦，西南脩竹作城埤。川平林断空明处，却有遥山作翠眉。
禅人并化主写真求赞
释正觉（宋代）

缄默之妙，本光自照。
鉴物之真，眼里有筋。
出气之快，鼻头有窍。
见道之根，德象之要。
处处相应兮，不余不少。
次韵昌甫仲春读谪仙诗 其三
韩淲（宋代）

苔竹雨浪浪，章泉水涓涓。是中春晴时，瑞峰生紫烟。

幽人更真率，语客醉欲眠。既已外此身，庸知有愚贤。
燕子楼
黄裳（宋代）

盼盼初归楼上时，想如燕子长双飞。有才将色世间少，况复节义犹堪依。

将军一去十馀载，玉箫瑶瑟无心解。

岂不能死空相随，以色累公非所知。白老曾为赋诗客，风袅花枝醉无力。

后会勋郎汉阳驿，因语歔欷已成昔。走笔还赓美人句，犹感白杨堪作柱。

我来登赏非唐人，尚引多情聊怆神。人生真尽皆为尘，百年一饷难留春。

高楼人散谁复亲，只有燕子年年新。
游海棠西山示赵彦成
邵雍（宋代）

东风吹雨过溪门，白白朱朱乱远村，
滩石已无回棹势，岸枫犹出系船痕。
时危不厌江山僻，客好惟知笑语温。
莫上南冈看春色，海棠花下却销魂。
晚同师川驹父玉父游大梵院小轩
洪朋（宋代）

山气夕巃嵷，川光暮澄凝。棂轩俯川岳，拄杖相与登。

脱屦就閒旷，秉羽居高明。盘礴飞鸢上，挥斥蜿虹横。

令弟各英妙，舌本淮湖倾。朋也老无能，前身云水僧。

萧萧缘坡竹，凉飙为我兴。执热快一濯，何必踏层冰。
清溪夜泊
霍与瑕（明代）

清溪山驿夜维舟，沙白江寒带月流。知到故园馀照在，有无人上盍簪楼。
涧松
崔涂（唐代）

寸寸凌霜长劲条，路人犹笑未干霄。

南园桃李虽堪羡，争奈春残又寂寥。
落日
韩淲（宋代）

落日青松间，疏明山翠寒。谁于元气中，弄此赤玉丸。

我心本清阳，阴浊不可干。虞渊下可取，快饮杯勿乾。
丐祠将离云间崔申之以诗为别次韵
葛立方（宋代）

荆兰戏綵关情切，朱墨为官与愿违。夜鹤帐空周子去，秋鲈风愿季鹰归。

忍看妙句金声振，行阻清谈木屑飞。引领吴兴何许是，碧云深处暮山微。
故旧见辟幕府
曹勋（宋代）

生逢艰苦念无前，扈圣犹悲易水壖。
知效一官常自愧，死须五水遂身先。
颇收姓字朝廷上，宁复功名日月边。
军旅固非平日事，原将余力从橐鞬。
余伯皋持巩仲至三山诗卷来因借录之 其二
韩淲（宋代）

敝衣旧絮依冬日，作墨亲传仲至诗。我有斯人容老矣，何将凫舄共参差。
正乐府十篇。颂夷臣
皮日休（唐代）

夷师本学外，仍善唐文字。吾人本尚舍，何况夷臣事。

所以不学本，反为夷臣戏。所以尸禄人，反为夷臣忌。

吁嗟华风衰，何尝不由是。
哭李大元镇二首
秦镐（明代）

不能十日不相闻，兄弟相看讵可分。
此后恐无能好我，从前虽有不如君。
尊前吐胆销为雪，石上题诗化作云。
地下怜才应更少，如逢旧好莫论文。
梦游洛中十首
蔡襄（宋代）

白马寺前冠盖盛，送行宾友尽英豪。
耿丞血染边场草，留得声名日月高。
颂证道歌·证道歌
释印肃（宋代）

一超直入如来地，自是众生不了利。
行住坐卧总皆真，逐末兴心成执滞。
青玉案（和贺方回韵）
蔡伸（宋代）

参差弱柳长堤路。柳外征帆去。皓齿明眸娇态度。回头一梦，断皓千里，不到相逢地

来时约略春将暮。幽恨空余锦中句。小院重门深几许。桃花依旧，出墙临水，乱落如红雨。
答蒋弘父会稽莫春见寄
吾丘衍（元代）

我有谢公志，游山好名山。尝时把酒醉风景，此心遂与烟云閒。

君游剡水春未还，东山石磴穷登攀。千花罗绮照春媚，百鸟喧哢娱心颜。

盘桓岩幽访禹迹，竹阴树影莓苔色。灵书久秘不可窥，飞空馀编竟谁识。

人间乐事风散烟，人生谁复能千年。黄金不铸子期寿，贤达每在希神仙。

长江隔烟水，江流几千里。我吟李句怀谢公，东山蔷薇花始红。

溪村酒熟琥珀味，诸君日日歌春风。王君东山士，襟期应可人。

传来白璧未酬价，光彩照耀梁台珍。石扉掩苍润，閒径荫美竹。

临风远寄江水音，可对春风为予读。
积德
彭汝砺（宋代）

积德由丝毫，扬名满天地。古人成之难，今人败之易。

不知责己重，而独于人备。天下此说用，无亦残风谊。

观物窃有得，作诗聊自志。
希父删定惠近诗一轴成四韵谢之
郑刚中（宋代）

小砑花藤字画精，五言重喜见长城。工深斧凿浑无迹，意静波澜转觉平。

湖上幽奇君胜赋，笔端芜陋我堪惊。贪多独有珍藏计，他日山间要眼明。
论语十二章
孔子及其弟子（先秦）

子曰：“君子食无求饱，居无求安，敏于事而慎于言，就有道而正焉，可谓好学也已。”(《学而》)

子曰：“人而不仁，如礼何？ 人而不仁，如乐何？”(《八佾》)

子曰：“朝闻道，夕死可矣。”(《里仁》)

子曰：“君子喻于义，小人喻于利。”(《里仁》)

子曰：“见贤思齐焉，见不贤而内自省也。”(《里仁》)

子曰：“质胜文则野，文胜质则史。文质彬彬，然后君子。”(《雍也》)

曾子曰：“士不可以不弘毅，任重而道远。仁以为己任，不亦重乎？死而后已，不亦远乎？”(《泰伯》)

子曰：“譬如为山，未成一篑，止，吾止也。譬如平地，虽覆一篑，进，吾往也。”(《子罕》)

子曰：“知者不惑，仁者不忧，勇者不惧。”(《子罕》)

颜渊问仁。子曰：“克己复礼为仁。一日克己复礼，天下归仁焉。为仁由己，而由人乎哉？”颜渊曰：“请问其目。”子曰：“非礼勿视，非礼勿听，非礼勿言，非礼勿动。”颜渊曰：“回虽不敏，请事斯语矣。”(《颜渊》)

子贡问曰：“有一言而可以终身行之者乎？”子曰：“其‘恕’乎！己所不欲，勿施于人。”(《卫灵公》)

子曰：“小子何莫学夫《诗》？《诗》可以兴，可以观，可以群，可以怨。迩之事父，远之事君。多识于鸟兽草木之名。”(《阳货》)
送杜审言
宋之问（唐代）

卧病人事绝，嗟君万里行。
河桥不相送，江树远含情。
别路追孙楚，维舟吊屈平。
可惜龙泉剑，流落在丰城。
颂古六首
释道冲（宋代）

平生罪性觅无踪，直得乾坤大地空。
天地依然高突兀，潜溪一派自朝宗。
病后
苏辙（宋代）

一经寒热攻骸骨，正似兵戈过室庐。
柱木支撑终未稳，筋皮收室久犹疏。
芭蕉张王要须朽，云气浮游毕竟虚。
赖有衣中珠尚在，病中点检亦如如。
赞三十六祖颂
释印肃（宋代）

阇夜多因地，昔为自在天。
一契无作性，大用得言前。
邺公庵歌
释云知（宋代）

呼猿涧西藏石笋，丹桂苍松达鹫岭。几年陈迹绝纤埃，一旦佳名同清景。

山家时喜来五马，相携款曲空岩下。遂许诛茅结小庵，异日功成伴潇洒。

庵成可以资静观，目前直见江湖宽。邺公政简每频到，试茶笑傲浮云端。

物外似忘轩冕贵，此中深得林泉意。野人陪著病维摩，游息自同方丈地。

芳猷从此流千载，且得而今光胜概。
题扇
董纪（明代）

无人学得广陵散，月白风清试一弹。万籁不鸣群动息，九霄云外舞青鸾。
襄州护漕使者侯寄示所作快目亭记辞多慷慨予
张栻（宋代）

闻说君家快目亭，湓江直上起千寻。
昔人事业规摹在，故国山河草木深。
世态从渠翻覆手，壮图还我短长吟。
会须一展平戎策，始称平生洒落襟。
浣溪沙
陈克（宋代）

短烛荧荧照碧窗。重重帘幕护梨霜。幽欢不怕夜偏长。

罗袜钿梨红粉醉，曲屏深幔绿橙香。征鸿离远断人肠。
送田钟台殿读省觐南还四首 其二
于慎行（明代）

怜君万里入沧洲，天际孤帆水上浮。别后相思无处寄，鸿声不到海南头。
潘克家蒋韶宾邀游善卷寺酒后偶成
李流芳（明代）

我生好游天作缘，昨日风雨今晴川。泊舟遥爱松际寺，入门稍觉风中泉。

恍然便与幽意惬，何况突兀岩崖前。咄哉两洞大奇绝，使我心神犹宕跌。

云端仙掌殊可辨，四壁烟霞互明灭。石床丹灶亦宛然，盐堆米积何纤屑。

却思造物有底意，为此形模巧施设。仙人已去山鬼来，虎豹疾走蛟龙回。

吾欲上下穷两崖，水深可溯闇可开。褰裳濡足亦徒尔，胡不久留但裴回。

君不见祝娘遗迹今荒台，当年读书安在哉。三生因果亦茫渺，虚堂寂历松风哀。

嗟我何为堕尘趣，十年不踏荆溪路。张公玉女入梦频，闻誇善卷空复妒。

今日何日果此缘，山僧地主欣相遇。经时未豁尘土肠，一朝欲向山灵诉。

洴浰蒋，吴区潘，二子知我我不谩。百年易尽欢不足，胡不买山偕盘桓。

子今有山不肯居，我今无钱欲买难。待我有钱知几时，蹉跎离墨与铜官。
斋中见杏花残枝有感
汪泽民（元代）

杏花憔悴减胭脂，闭户春深笑不知。芳艳半开争共赏，何人还爱雨馀枝。
宝林八咏为别峰同禅师赋 其七 深竹堂
乃贤（元代）

一笏清凉地，森森万玉齐。月明时倚杖，閒看凤来栖。
题陈阳树石二首 其二
谢薖（宋代）

解写枯松润石，陈阳笔意名家。弟子蔡规今老，古人王宰何加。
韩城纪事五首 其一
吕本中（宋代）

老耻为儒不学禅，还家常欠买山钱。成州太守怜衰病，时有书来说太玄。
嘲赵璘 其二
薛能（唐代）

不知原在鞍轿里，将谓空驮席帽归。
续海藏楼杂诗 其二
郑孝胥（清代）

天下奇男子，惟有王保保。平生惜此人，豪杰尽推倒。

谁能厉忠惜，抗节誓不挠。万人苟一心，群孽岂难扫。

丈夫纵失败，善死固有道。首鼠深可憎，窟兔讵为狡？
江有归舟三章
萧颖士（唐代）

江有归舟，亦乱其流。之子言旋，嘉名孔修。

扬于王庭，允焯其休。

舟既归止，人亦荣止。兄矣弟矣，孝斯践矣。

称觞燕喜，于岵于屺。

彼游惟帆，匪风不扬。有彬伊父，匪学不彰。

予其怀而，勉尔无忘。
传使君安道再有治莆之命取道城外还泉南得来
林光朝（宋代）

何事风流旧使君，江边听说下朱旛。
逢迎要问平津邸，准拟来朱垤泽门。
竹马已喧明月浦，篮舆却出杏花村。
不在锦瑟流传遍，欲愈头风好细论。
六月十四日病中感怀（《七十行戍稿》）
杨慎（明代）

七十余生已白头，明明律例许归休。
归休已作巴江叟，重到翻为滇海囚。
迁谪本非明主意，网罗巧中细人谋。
故园先陇痴儿女，泉下伤心也泪流。
依韵和达观师闻蝉
梅尧臣（宋代）

饮余晨露吸余风，噪遍高枝为俗聋。
欲比伯夷清已甚，不餐周粟腹常空。
途次郑州
寇准（宋代）

南阳西去见遗基，驻马平郊远树微。
自笑平生无所着，不如山鸟解思归。
杂兴四首 其四
李纲（宋代）

暮天来远色，行客尚贪行。棹急浪花碎，月高云缕轻。

巢乌栖更起，渔火暗还明。独寝不成梦，夜寒闻雁声。
春洲曲
曹鉴章（清代）

微波潋滟澄空碧，紫陌春风漾春色。谁家女儿出浣沙，芳洲惊春双飞翼。

双飞双宿两鸳鸯，戏啄桃花锦浪香。忽伤荡子无消息，见此踌躇泪沾臆。
怀诸同社
谢贶（明代）

綵笔翩翩并雅游，绕庭兰菊凤山幽。谈天剧借三辰色，听雨凉山四壁秋。

一自西来仍卞石，至今南望忆吴钩。岭头云树应无数，落日征鸿动客愁。
和张伯常自郢中将及敝境先寄长句
曾巩（宋代）

拔薤威名高外服，握兰风力冠中台。
好音忽有双鱼至，喜气遥知五马来。
梨颗玉腴含雨重，菊房金粉傍寒开。
池边且欲留同醉，思拙难酬白雪才。
乐府杂曲。鼓吹曲辞。芳树
沈佺期（唐代）

何地早芳菲，宛在长门殿。夭桃色若绶，秾李光如练。

啼鸟弄花疏，游蜂饮香遍。叹息春风起，飘零君不见。
樵童自入园来献海棠因赋二章
舒岳祥（宋代）

只道娇春日，谁知战朔风。
轻霜去人远，爱景入枝花。
依旧风情在，难将艳冶同。
年年摇落后，来恼白头翁。
子规
余靖（宋代）

一叫一声残，声声万古冤。
疏烟明月树，微雨落花村。
易堕将乾泪，能伤欲断魂。
名缰憀自束，为尔忆家园
早发宁陵县
马鸿勋（清代）

长途劳客梦，旅馆候鸣鸡。鼓角临关壮，星河傍曙低。

渔镫依水见，堤柳入烟迷。不计程多少，惟闻倦马嘶。
左原诗三十二首 其十三 松罗岩
王十朋（宋代）

插天万仞绝攀跻，岩顶松罗不是栽。廊庙须材作梁栋，人间斤斧可能来。
初寒拜先考墓适君常侄携茶榼至口占
黄公辅（明代）

乘寒一拜小梅陇，陟巘穿林两袖轻。有客携茶并小榼，向余说偈及无生。

才看塔影连山色，又听松涛和鸟声。无限子情何处看，长江荡漾晚霞明。
云
李峤（唐代）

英英大梁国，郁郁秘书台。碧落从龙起，青山触石来。

官名光邃古，盖影耿轻埃。飞感高歌发，威加四海回。
访叶恒斋舍人南屏诗屋
曹锡宝（清代）

碧草侵平岸，闲阶长绿苔。林风凉不歇，溪鸟去仍回。

帘为尘多下，花知客到开。傍桥流水曲，处处种官梅。
再用前韵 呈司理
王十朋（宋代）

论文尊酒意欢然，蜡炬高烧夜色鲜。得婿端同权相国，传经更似老韦贤。
韩魏公生日二首
强至（宋代）

功名富贵旧元台，诞日新归故里来。
绮席重张孙相阁，锦衣三照邺王台。
相望全魏荣封国，不尽清漳伴寿杯。
最是衔恩门下客，秀眉前祝落邹枚。
水龙吟·归来袖手江湖
李曾伯（宋代）

归来袖手江湖，不妨左右持螯白。凉宵幸对，一轮端正，娟娟秋色。万宇冰清，千林霜缟，更无云隔。对金茎露冷，铜壶漏静，梧阴转、画桥北。堪叹平生辙迹。算纷纷、为谁驱役。兔蟾应笑，蝇蜗累我，中年虚历。抖擞吟情，徘徊舞影，可怜佳夕。怅力微心在，梦中一曲，似黄楼笛。
再逢黄山矶上老叟
董嗣杲（宋代）

过此未几还问归，归时又眺黄山矶。
不如矶上钓鱼父，雪霁扶藜行夕晖。
省事
陆游（宋代）

省事渐捐书，甘贫学蓺蔬。
心安闲梦少，病去俗医疏。
兀尔游方外，超然到物初。
此身犹是幻，况复爱吾庐。
奉和文潜赠无咎篇末多见及以既见君子云胡不
黄庭坚（宋代）

先皇元丰未，极厌士浅闻。
只今举秀孝，天未丧斯文。
晁张班马首，崔蔡不足云。
当令横笔阵，一战静楚氛。
和黎丞梅关岭
徐鹿卿（宋代）

峭壁接高天，闲云淡横岭。稍便僧房静，未觉官曹冷。

风月两闲人，山川一佳境。谁欤共兹乐，老仙白垂领。
幽王
王十朋（宋代）

文武基图未易量，可怜中叶坏幽王。神龙流沫生尤物，赫赫宗周一笑亡。
送别吴帅
杨万里（宋代）

我公四海不数人，小烦江西作好春。
落霞秋水只似旧，如何入笔事事新？
即今诸公方衮衮，一老不应闲里顿。
政缘山水太殷懃，日夜叫阍乞此身。
二天去人忽觉远，两地起公端不免。
苍生未要怨东山，未必东山当此怨。
次韵江谢送花倡酬三首 其二
朱松（宋代）

娟娟花竹净名家，阅世夸毗浪怨嗟。愿挈众生辞热恼，知君久学妙莲华。
野鹰来
蔡圭（金朝）

南山有奇鹰，寘穴千仞山。网罗虽欲施，藤石不可攀。

鹰朝飞，耸肩下视平芜低，健狐跃兔藏何迟。鹰暮来，腹肉一饱精神开，招呼不上刘表台。

锦衣少年莫留意，饥饱不能随尔辈。
除夕对梅花烛花二首
陈杰（宋代）

花与先生共岁寒，坐来不管漏声残。
移瓶更转横枝影，贴在窗扉作画看。
行部有日喜雨
杨万里（宋代）

一雨天良苦，连霄酿不成。
强摩昏睡眼，来看滴阶声。
环细开来大，珠跳灭又生。
稻花知我出，喷雪待相迎。
拟月
释慧空（宋代）

圆时缺处何曾有，缺处圆时自俨然。
举世尽随圆缺走，几人透出未生前。
平湖乐·采菱人语隔秋烟
王恽（元代）

采菱人语隔秋烟，波静如横练。入手风光莫流转，共留连，画船入笑春风面。江山信美，终非吾土，问何日是归年？
醉落魄
王千秋（宋代）

能歌善谑。精神堆下人难学。疏帘清下缺。
河鲤化龙歌
章甫（宋代）

星宿发源黄河水，落天走海几万里。扬沙舞怪九曲中，鳞虫介虫无穷纪。

何物破浪拔千层，耸身一跃唯仙鲤。凡骨换时变风云，悬流急峡雄心恃。

羞落暴腮回，笑杀点额止。波臣报道尾雷烧，霹雳天门化龙起。
使东川。江上行
元稹（唐代）

闷见汉江流不息，悠悠漫漫竟何成。

江流不语意相问，何事远来江上行。
用洪宪韵自述
黄杞（宋代）

壮志摩云一剑闲，欲屠石堡斩楼兰。
功名努力车登坂，岁月惊心水下滩。
小小茆茨渔子舍，星星鬓发腐儒冠。
高山流水无穷思，整顿瑶琴试一弹。
王司理之官南徐
释居简（宋代）

南徐非古徐，或云古徐州。乡来徐州牧，亦有大耳刘。

手携紫髯生，分踞很石筹。不知何所筹，楚醪相献酬。

石无一日转，名有千年留。石很不足道，人很宁弗瘳。

君掾南徐官，盍为南徐谋。诚开金石坚，德举毫忽輶。

鄙薄久自化，强矫终当柔。平反惟厥中，此外吾何求。

君家老卿月，威惠半九畴。悠然豁斯道，付与诸郎由。
东风齐着力 其一 立春
梁清标（清代）

郊外青幡，盘中生菜，人乐时康。惠风布满，春水泻横塘。

竞戏鱼龙角抵，朱楼上、小妇笙簧。映钗色，剪花彩燕，香浥罗裳。

莫问鬓边霜。百年内、谁存旧日清扬。黛眉巧画，半醉倚银缸。

肯负签声竹影，酬良夜、细语平章。喜公道，不分冷暖，惟有东皇。
左原诗三十二首 其三 南高山
王十朋（宋代）

山后风来闻县鼓，荡中秋至集宾鸿。我归种菊东篱下，长在悠然眼界中。
以白瓷为酒器中作覆杯状复有小石人出没其中戏作以识其事
方一夔（宋代）

彼美白瓷盏，规模来定州。先生文字饮，独酌无献酬。

咄哉石女儿，不作蛾眉羞。怜我老寂寞，赤手屡拍浮。

子顽不乞火，我醉不惊鸥。无情两相适，付与逍遥游。
夜过半村李商叟谓不可无所赋为作唐律二首
赵蕃（宋代）

旧竹茶山宅，新松南涧坟。
閒风与识面，老我及夫君。
瘦马政长路，哀鳼仍莫云。
虽然当努力，亡奈复离群。
秋末寄上桐江冯使君
贯休（唐代）

山东山色胜诸山，谢守清高不可攀。薄俗尽于言下泰，

苦心唯到醉中闲。香凝锦帐抄书后，月转棠阴送客还。

野客沾恩归未得，萧萧霜叶满柴关。
六祖传付偈颂 其十二 初祖
黄裳（宋代）

神光中见一还婴，非外非中已混成。忽向玉炉飞上去，数声灵鹊夜来惊。
渔家傲
净端（宋代）

七宝池中堪下钓。八功德水烟波渺。池底金沙齐布了。羡鱼鸟。周回旋绕为阶道。

白鹤孔雀鹦鹉噪。弥陀接引毫光照。不是修行何得到。一般好。西方净土无烦恼。
莲华洞答友人
洪刍（宋代）

莲峰耸崔巍，在眼昔未到。发兴空盘纡，舒写属吟啸。

五老如有情，遥岑动清眺。新篇下紫霄，语我游历妙。

物景会相忘，烟霞领其要。坐石掬清流，缘云睨奔峭。

悠然俛仰间，无心乃同调。偕游会有期，山灵勿腾笑。
同周子观洞龙梅
李贽（明代）

一枝斜倚古垣东，白首逢君出洞龙。莫怪花神争笑语，周郎昨夜此山中。
南山罗汉赞十六首
黄庭坚（宋代）

能以一切声闻佛，能以法忍出世法。
宴坐分身应十方，不取涅盘自饶益。
伏住泥沙观止水，中有菩萨清凉月。
无明风起作浪波，方会如来同觉海。
声声慢
赵佶（宋代）

欺寒冲暖，占早争春，江梅已破南枝。向晚阴凝，偏宜映月临池。南然莹肌秀骨，笑等闲、桃李芳菲。劳梦想，似玉人羞懒，弄粉妆迟。
长记行歌声断，犹堪恨，无情塞管频吹。寄远丁宁，折赠陇首相思。前村夜来雪里，东君、须索饶伊。烂漫也，算百花、犹自未知。
程孟阳挽词二首次夕公韵（孟阳久居练川、虞
钱谦贞（明代）

相逢已恨各衰残，廿载心期共岁寒。
不以采葑遗下体，何曾沧海废观澜。
长言和比琼瑶贵，只字评如衮钺难。
叹息斯人不可作，秋风吹面月移阑。
以易授玭有契於予心喜而成诗
吴沆（宋代）

早日功名世背驰，拟将文字疗寒饥。
虽无杜甫惊人句，庶免渊明责子诗。
总角宜兴俱脱颖，含哺应惠尚儿痴。
殷勤谢尔传心印，解后灵椿见五枝。
登泽州城北楼宴
陈子昂（唐代）

平生倦游者，观化久无穷。复来登此国，临望与君同。

坐见秦兵登，遥闻赵将雄。武安君何在，长平事已空。

且歌玄云曲，御酒舞薰风。勿使青衿子，嗟尔白头翁。
天台四睡赞
释慧开（宋代）

既是伏爪藏牙，不用三头六臂。
只图梦里惺惺，任疑大虫瞌睡。
水竹
袁说友（宋代）

拳石环清泚，龙须细屈蟠。
两峰低峍崒，一簇小琅玕。
密叶风前影，疏枝水底寒。
相从此君尔，著意问平安。
昔游诗 其八
姜夔（宋代）

青草长沙境，洞庭渺相连。
洞庭西北角，云梦更无边。
复有白湖沌，渺莽里数千。
岂惟大盗窟，神龙所盘旋。
白湖辛已岁，忽堕死蜿蜒。
一鳞大如箕，一髯大如椽。
白身青鬐鬣，两角上梢天。
半体卧沙上，半体犹沈渊。
里正闻之官，官使吏致虔。
作斋为禳禬，观者足阗阗。
敛席覆其体，数里闻腥膻。
一夕雷雨过。此物忽已迁。
遗迹陷成川，中可行大船。
是年虏亮至，送死江之壖。
或云祖龙识，诡异非偶然。
近日山阳人，采菱不知还。
望见三龙浮，目若电火燃。
见龙多见尾，少见四体全。
一龙已为异，三者亦罕传。
又因鱼湖侧，水中忽生烟。
烟中一驴出，绕身步蹁跹。
俄随霹雳去，欲诘无由缘。
我闻语此事，乘舟往观焉。
径往枯葭蒲，白鹭争相先。
湖有刘备庙，实司浩渺权。
裴回无所见，归棹月明前。
山中晚兴
释永颐（宋代）

松间石上听流泉，看尽云归宿鸟还。
夕殿焚香春院增，暮钟沈响月阶间。
非干独轻遗世过，自合离群静掩关。
林境翠深烟树全，正堪高卧纵疏顽。
送刘修可大归省
王缜（明代）

梓里谁投分，燕台此盍簪。石磨脂玉润，月浸镜潭深。

气焰横千丈，才猷迥百寻。螭头编斧藻，犀畔纪纶音。

翠拾兰丁秃，明敲瓦缶瘖。三年西掖梦，终夜北堂心。

恩隔魂消渴，章投诏允钦。秋高鸿度塞，云暮鸟依林。

李密孤情切，刘筠高义真。不堪重回首，相对又分襟。

路入西江远，天浮南海阴。长亭一樽酒，惆怅莫停斟。
同欧阳晦夫邂逅游风洞
曹辅（宋代）

一水群峰翠若堆，洞天终日鼓风雷。每怀绝境超然处，却与幽人偶尔来。
韬光山中杂诗 其三
高攀龙（明代）

寒风客衣薄，依岩暴朝旭。坐久不知还，山童报黍执。
寄淮东总领许叔庸
章甫（宋代）

太平寺里留诗别，江北江南几秋月。
那知未著侍臣冠，坐总军储持使节。
平生一饭不忘君，蟠胸万卷皆经纶。
闻说别来头更白，忧国只今能几人。
忆昨同倾京口酒，笑我凋零已蒲柳。
晓驱黄犊破荒烟，留眼看公印如斗。
短篇自昔蒙品题，老矣无复能新奇。
乐府流传妙天下，小胥妙寄定何时。
送晓容
郑獬（宋代）

庞眉苍面已衰翁，犹踏天衢尘土中。
收得閒名好归去，鲜鱼白酒醉秋风。
次韵通明叟晚春二十七首 其二十五
释德洪（宋代）

剧笑自知跻奥室，好诗安敢望门墙。饶君丽句春难敌，输我朱颜鬓未苍。
将次施州先寄张十九使君三首 其一
黄叔达（宋代）

书来日日觉情亲，今信施州是故人。许我投名重入社，放狂作恼未应嗔。
自遣
王畛（元代）

江湖肆鲛鳣，沟渎难容身。
人情不千日，世事有两心。
朝暮有显晦，日月常升沉。
天道我欲问，其理幽且深。
杂咏一百首·接舆
刘克庄（宋代）

上古闻巢父，衰周有楚狂。
由来豪杰士，不必待文王。
宿院简焦罗张陈四侍御
薛瑄（明代）

杨柳风清宪府深，晚凉时节自开襟。星横北斗三更柄，月转东开万顷金。

握节几时穷地脉，观书直欲见天心。壮怀落落霜侵鬓，谁伴单居御史吟。
九月忆舍弟
褚荣槐（清代）

九日登高会，羁人感物华。他乡时断酒，独客罢看花。

病叶秋先坠，寒林日易斜。雁行吹不断，回首渺天涯。
哀哉行
李长霞（清代）

有弟客河阳，少小寡宁处。往岁射策归，道死郑州路。

人生亦何常，祸福随所遇。昔别经十年，今别永不晤。

昨夜梦中来，素颜如平素。含戚若有诉，欲语成惊寤。

江介秋雨多，晨风不可渡。尔魄去何之，萧萧青枫树。

摇摇当风树，枝叶不获安，寂寂枯荄根，冥漠委郊原。

生者去乡国，死者就黄泉。黄泉多新鬼，相见理或然。

冥冥不可讯，衔哀将谁宣。西风吹白草，萧萧丘垄寒。

哀哉复哀哉，涕下空汍澜。
游茅山五首
储光羲（唐代）

十年别乡县，西云入皇州。此意在观国，不言空远游。

九衢平若水，利往无轻舟。北洛反初路，东江还故丘。

春山多秀木，碧涧尽清流。不见子桑扈，当从方外求。

世业传儒行，行成非不荣。其如怀独善，况以闻长生。

家近华阳洞，早年深此情。巾车云路入，理棹瑶溪行。

天地朝光满，江山春色明。王庭有轩冕，此日方知轻。

平生非作者，望古怀清芬。心以道为际，行将时不群。

兹山在人境，灵贶久传闻。远势一峰出，近形千嶂分。

冬春有茂草，朝暮多鲜云。此去亦何极，但言西日曛。

昔贤居柱下，今我去人间。良以直心旷，兼之外视闲。

垂纶非钓国，好学异希颜。落日登高屿，悠然望远山。

溪流碧水去，云带清阴还。想见中林士，岩扉长不关。

名岳征仙事，清都访道书。山门入松柏，天路涵空虚。

南极见朝采，西潭闻夜渔。远心尚云宿，浪迹出林居。

为己存实际，忘形同化初。此行良已矣，不乐复何如。
刘光甫内乡新居
元好问（金朝）

廌冠平日凛秋霜，老去声名只闭藏。父老渐来同保社，儿童久已爱文章。

蔬随隙地皆成圃，竹放新梢欲过墙。为向长安旧游道，世间元有北窗凉。
寿栎东斋午坐
范成大（宋代）

屋角静突兀，云气低鸿濛。残叶飐疏雨，孤花侧凄风。

北窗午睡起，一笑万事空。无人共此意，莎阶咽微蛩。
秋日溪上
蔡士裕（宋代）

萧萧凉意满西洲，缓步搜吟兴颇幽。豆叶黄深田病雨，蓼花红浅岸知秋。

蹁跹影若孤驯鹤，漂泊身如不系舟。自喜浮生只如此，任渠谈笑觅封侯。
偕吴长涛先生游西岩步月次韵二首 其一
郭辅畿（明代）

棋声如玉响芳筵，移月携风竹径前。藤线绣墙成翠带，苔痕点石见青钱。

醉狂喜吸方诸水，步倦思眠古洞烟。枝上春光真似客，梅花开透又今年。
暮春书事四首
张耒（宋代）

林花飞已久，芳草雨余长。
人静槐庭午，帘斜竹院凉。
沾泥新笋白，封蜡煮醪香。
莫厌残春醉，流莺劝举觞。
试院求李唐臣画
晁补之（宋代）

有客携来白团扇，看君画出翠微峰。
忽然陂水变阴雾，便有松林吹晚风。
松林陂水静何极，何处归舟天际识。
韦侯直干傥不难，杜陵东绢那能惜。
僧有示西湖墨本者就孤山左侧林萝秘邃间状出
林逋（宋代）

泉石年来偶结庐，冷挨松雪瞰西湖。
高僧好事仍多艺，已共孤山入画图。
闵农 其一
周馥（清代）

麦欲老时雨如缕，冒雨腰镰裸两股。割来一束釜中煴，姑妇夜舂儿渴乳。

人家麦熟忙上仓，侬家麦熟已断粮。半纳田租半偿债，耞板未停检衣卖。

东家老农怜我饥，手分遗穗供作糜。夜深一饱枕蓑卧，蚊雷殷殷来嘬肌。
呈印主学
万俟绍之（宋代）

君世通城我石城，不堪两处总烽尘。向时未快披云愿，今日同为避地人。

襟宇光风无尽藏，杯盘夜雨有馀春。唤回十载槐黄梦，欲借灵槎去问津。
夜过白云话别
张镇孙（宋代）

江城话别思依依，天远山青入望微。
正好楼头共明月，可堪遥对白云飞。
刘公祠
周紫芝（宋代）

昔岁金胡始南渡，官军夜遁如脱兔。孤城何啻累卵危，贼至不殊群蚁附。

夜提王师来解围，燕中老将如猛虎。平明横槊属两鞬，疋马驰从贼营去。

峥嵘但见虏可擒，仓卒不知身已仆。平生三箭得天山，白骨看成一丘土。

马前班剑不动尘，犹胜车中三日妇。
次韵徐子英江楼二首
方回（元代）

娱老曾微燕子楼，谋生又欠木奴洲。
不无造物司行止，岂与齐民系戚休。
幸际乾龙亨庶物，故希晋马锡康侯。
妙龄今日如公等，声气方当叶应求。
拟唐人贫女诗
汪瑔（清代）

小箔红蚕亦耐饥，流黄辛苦复何辞。夜翻线帖镫无赖，晓谢铅华镜未知。

告语几曾烦鸩鸟，胜人翻自悔蛾眉。年年冷伴梅花住，谁见天寒倚竹时。
偈颂七十六首
释子益（宋代）

法身充塞太虚空，出没何曾有定踪。
独许波旬知此意，半偷欢喜半搥胸。
直洲再赠江道士
项安世（宋代）

玉台山里未能归，满世间人总可疑。道士但行安稳处，先生应可刺讥词。

重来晓日芳洲上，却忆经年痛饮时。未必蓬山陈少监，今朝閒暇得相思。
题明皇按乐图
黄庚（元代）

五凤楼前沸管弦，春宵花暖月娟娟。
纤腰舞到霓裳曲，惊起豬龙地上眠。
海棠
朱淑真（宋代）

胭脂为脸玉为肌，未趁春风二月期。
曾比温泉妃子睡，不吟西蜀杜陵诗。
桃羞艳冶愁回首，柳妒妖娆只皱眉。
燕子欲归寒食近，黄昏庭院雨丝丝。
试毗陵周寿墨池???笔
杨万里（宋代）

旧来鸡距说宣城，近来墨池说毗陵。
不知阿谁喜柔懦，毛颖只今泥样软。
笔头政要挽千钓，渠自无力随人转。
兔尖如针利如锥，方能幼出抉石猊。
少看免冠巳秃鬓，老去种种将奚为？
就中周寿差可意，锐头将军殊解事。
銛锋不用洮州砺，刚肠颇学汲都尉。
先生焚香坐明胸，中书奋髯蝟毛张。
愿翻墨汁诗战场，先生一挥十万行。
梅花微笑看在旁，吾诗虽非云锦章，
中有梅花玉雪香。
仲弟习静东园构亭奉先慈志感一首
李如一（明代）

圣善遗龛供小园，仲郎思永构层轩。偏惊蔚草心空切，欲卧冰鱼殇觉翻。

今日怡颜惟雁塔，昔年留训在鸰原。栖身恨不依祠侧，吩咐司香莫过喧。
句 其二十五
楼楚材（宋代）

窠花盆是地，巢燕屋为天。
过李黄罗茅堂五首柬克正茂才 其三
刘崧（元代）

水碓时时急，秋山岸岸阴。偶来看野客，浑欲托云林。

乌石寒松暝，香田雨稻深。幽栖宁避世，暂去已关心。
偈颂一百二十三首
释普度（宋代）

今朝五月五，诸方尽鸣鼓。
不说药病相治，便说书符呪士。
金山伎俩既无，未免别行一路。
日轮当午。
牛相公留守见示城外新墅有溪竹秋月亲情多往…兼命同作
刘禹锡（唐代）

别墅洛城外，月明村野通。光辉满地上，丝管发舟中。

堤艳菊花露，岛凉松叶风。高情限清禁，寒漏滴深宫。
夜卧濯足
苏轼（宋代）

长安大雪年，束薪抱衾裯。
云安市无井，斗水宽百忧。
今我逃空谷，孤城啸鸺鹠。
得米如得珠，食菜不敢留。
况有松风声，釜鬲鸣飕飕。
瓦盎深及膝，时复冷暖投。
明灯一爪剪，快若鹰辞鞲。
天低瘴云重，地薄海气浮。
土无重膇药，独以薪水瘳。
谁能更包裹，冠履装沐猴。
水龙吟 寿赵丞相
方味道（宋代）

纶巾少驻家山，北窗睡觉南薰起。黄庭细看，长生秘诀，神仙奇趣。奈此苍生，愿苏炎热，仰为霖雨。趁丹心未老，将整顿乾坤，手为经理。
好是今年庆事。抱奇孙、一门佳气。蓬山振佩，麟符重锡，褒纶新美。玉树参庭，桂枝分种，香浮兰芷。看他年、接武三槐，长是伴、庄椿岁。
世事
王安石（宋代）

世事一何稠，论心日已偷。
尚蒙今士笑，宜见古人羞。
老圃聊须问，良田亦欲求。
非关畏黻冕，无责易身修。
寄前山陈孔阶
陈登（明代）

每忆相邀共啸吟，白云生处老松阴。宁知别后相思意，汉水东流日夜深。
自汉江泛舟过宜城遇风雨大作
边贡（明代）

短棹骛洪河，川行忧畏多。转怜时役苦，无奈旅程何。

雾黑江龙斗，云腥岸虎过。黄昏投古驿，从此顺风波。
木兰花慢（清明后赏牡丹）
姚云文（宋代）

笑花神较懒，似忘却、趁清明。更油幄晴慳，蒻庵寒浅，湿重红云。东君似怜花透，环碧需、遮住怕渠惊。惆怅犊车人远，绿杨深闭重城。
香名。谁误娉婷。曾注谱、上金屏。问洛中亭馆，竹西鼓吹，人醉花醒。且莫煎酥涴却，一枝枝、封蜡付铜瓶。三十六宫春在，人间风雨无情。
感事四首丙午冬淮上作
张元干（宋代）

国步何多难，天骄据孟津。
焦劳唯圣主，游说尽奸臣。
再造今谁力，重围忌太频。
风吹迁客泪，为洒属车尘。
祝英台近
周密（宋代）

烛摇花，香袅穗，独自奈春冷。过了收灯，才始作花信。无端雨外余酲，莺边残梦，又还动、惜芳心性。

忍重省。几多绿意红情，吟笺倩谁整。香减春衫，老却旧荀令。小楼深闭东风，曲屏斜倚，知他是、为谁成病。
梨园弟子
白居易（唐代）

白头垂泪话梨园，五十年前雨露恩。

莫问华清今日事，满山红叶锁宫门。
和友人洛中春感
白居易（唐代）

莫悲金谷园中月，莫叹天津桥上春。

若学多情寻往事，人间何处不伤神。
吊裴易进士
梅尧臣（宋代）

力学未及仕，口中已含珠。
赋命固所贪，读书非所辜。
敛送有兄弟，哭泣无妻孥。
惟此靡薄厚，必竟同一途。
原已宅赏菊
吴宽（明代）

休从云外望天香，谁似萧然林下妆。嫩蕊渐成黄面老，低枝犹比白衣长。

曾随枸杞添风味，却笑芙蓉住水乡。诗社清忙今又动，看花直拟过重阳。
句
寇准（宋代）

苍芷溪烟晻霭山，翛然城角起天端。
咏素扇
韦骧（宋代）

不羡裁纨妙，唯怜入手轻。月从天上落，风向座中生。

却暑期宣力，经秋任寡情。人心能似此，及物岂无成。
送刘仪甫职方东归二首 其一
吕陶（宋代）

蓝田良玉古称珍，品属琼瑶异珷珉。纯有英华为国宝，贵无雕琢是天真。

连城享价千金重，垂缫承光五采新。群后在廷皆执瑞，大圭终得奉严宸。
夜坐检书偶读工部蜀相篇慨然有述
鄂尔泰（清代）

碧草黄鹂万古情，杜陵野老惯吞声。祠堂不占中原地，丞相徒伤西蜀名。

两立霸图生有恨，偏安王业死无成。绵官宛在寻何处，风雨镫昏夜柝鸣。
题册赠凌别驾二首 其一
胡应麟（明代）

弦歌百里画帘深，桃李千家接上林。试问佩刀临瀫水，何如飞舄向兰阴。
题尤使君郡圃十二诗·君子堂
李庚（宋代）

文简为州时，不求赫赫誉。
温恭君子儒，岂弟民父母。
黄堂能几年，清风霭千古。
愿公踵前修，特此相明主。
中秋思乡用瀼溪韵
王十朋（宋代）

今夜中秋月，还应满故溪。遥知千里共，深羡一枝栖。

岁月飘如梦，年时醉似泥。可怜佳节里，兄弟各东西。
悯农二首·其一
李绅（唐代）

春种一粒粟，秋收万颗子。
四海无闲田，农夫犹饿死。
题王舜耕画
朱成泳（明代）

翠壁丹厓淡夕曛，往来麋鹿自成群。
仙家住在空青外，只隔桃花一片云。